Здравко Попов
Утринна приказка

chitanka.info

— Честито — каза бръснарят, след като седнах.

— Благодаря — отговорих. — Сега остава да започнем.

— С кое? — сепва се той.

— С бръсненето.

— О… Колко сте прав наистина! Простете, простете. Дори не съм ви сложил кърпа още. Хм, ама че разсеяност. Е, как ще искате да ви подстрижа?

— Искам да ме обръснете.

— Ох, ох, ох… Да, естествено. Как ще искате да ви обръсна?

— Внимателно.

— Да, да… Разбира се, че внимателно.

— Един момент. Какво правите?

— Как „какво“? Нали трябва да се наточи инструментът, за да реже по-гладко!

— Прощавайте. Попитах, защото за първи път наблюдавам да се точи гребен.

— Но аз гребен ли точа?… Ама че дявол, гребенът е… Всъщност…

— Всъщност, наточете бръснача си.

— Разбира се… Разбира се. Извинете.

— Ало!

— Какво е това „ало“? Аз да не би да съм телефонна слушалка, че така крещите в мен!

— А аз не съм закачалка за каиш! Ама че идея — да точите бръснача във вратовръзката ми!

— Моля… Никой не е споменавал, че сте закачалка. Хм, я виж ти, как ме заблуди тази вратовръзка! Аз тази сутрин малко…

— Ало!!!

— Извинете, телефонист ли сте?

— Не съм! Но няма да ви позволя да ме вземате и за кренвирш!

— Моля, кой ви взема за кренвирш?

— Защо тогава мъкнете този казан с вряла вода към мен!

— Защото има нареждане бръсначът да се дезинфектира във вряла вода, ей затова! И аз мога да крещя ако е за работа!…

— Да, но вие можехте да пренесете по-лесно бръснача си при казана, вместо да се задъхвате като въглищар с тези тридесет килограма!

— Аз пък ще кажа, че вие се задъхвате! От много приказки! Още един като вас и… Да занеса бръснача ли казвате? Е, да — а защо не го казахте по-рано? То и аз тази сутрин малко…

— Добре. Ей сега ще ви казвам поред. Най-напред отмъкнете този парен котел на мястото му, за да се получи някаква видимост.

— Ще го отмъкна, спокойствие. Ето… Аааааааау!!!

— Простете, вие ли изревахте така сполучливо като леопард?

— Аз изревах! И сега пак ще изрева! Защото с вашите капризи ще ме направите инвалид! Защото хванах тенджерата вместо за дръжката — направо за водата!…

— Хм. Любопитно е кога ще хванете което трябва, за да започнете най-сетне.

— С кое? — сепна се той.

— С бръсненето.

— Ей сега! Моля… Е, как ще искате да ви подстрижа?…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.